
Javno povabilo Ministrstva za kulturo za članstvo v stalnih strokovnih komisijah
Št. 012-33/2026-3340

Ministrstvo za kulturo poziva vse zainteresirane kandidate, da podajo kandidaturo za članstvo v stalnih strokovnih komisijah za naslednja področja:
 
1. uprizoritvene umetnosti,
2. plesne umetnosti,
3. glasbene umetnosti,
4. vizualne umetnosti,
5. arhitekturo in oblikovanje,
6. intermedijske umetnosti,
7. transdisciplinarne umetnosti,
8. področje knjige,
9. slovenski jezik,
10. knjižnično dejavnost,
11. premično kulturno dediščino,
12. nepremično kulturno dediščino,
13. nesnovno kulturno dediščino,
14. mednarodno sodelovanje in promocijo,
15. arhivsko dejavnost,
16. ljubiteljske kulturne dejavnosti,
17. kulturne dejavnosti manjšinskih in ranljivih družbenih skupin,
18. medije,
19. avdiovizualno področje,
20. podeljevanje štipendij,
21. vpis v razvid samostojnih delavcev v kulturi in priznavanje pravic na podlagi zakona, ki ureja   
      uresničevanje javnega interesa za kulturo in
22. podporne programe v kulturi.

 
Rok za oddajo prijav je do vključno 30.10.2026.
 
Uporabljeni izrazi, zapisani v moški spolni slovnični obliki, so uporabljeni kot nevtralni za moški in ženski spol.

Kandidat za člana strokovne komisije mora izpolnjevati naslednje pogoje:
· je seznanjen z vsebino Pravilnika o strokovnih komisijah (Uradni list RS, št. 125/22, 106/24 in 1639/26);
· pozna delovanje različnih organizacijskih oblik (javnih zavodov, nevladnih organizacij, samozaposlenih idr.) na področju delovanja komisije oziroma se zavezuje, da se bo za namene strokovnega in konstruktivnega sodelovanja v strokovni komisiji ministrstva najpozneje v mesecu dni po imenovanju izobrazil o delovanju različnih organizacijskih oblik delovanja na področju, ki ga pokriva komisija;
· ima sposobnost objektivnega strokovnega argumentiranja in pisnega izražanja v slovenskem jeziku;
· redno spremlja področje delovanja komisije.

Kandidat za člana strokovne komisije mora podati pisno prijavo, ki jo za vsa področja sestavljajo naslednji dokumenti:
 
· življenjepis (v Europass ali drugi obliki) s kratkim opisom delovnih izkušenj in referenc, iz katerih so razvidni strokovno poznavanje področja dela komisije in vsaj petletne delovne izkušnje s področja (dokazila so lahko medijski zapisi, bibliografija, kritiške objave, študije, monografije, priporočila ali druga relevantna dokazila za posamezno področje);
· izjava, da izpolnjuje pogoje za imenovanje (izjava je priloga 1 tega javnega povabila);
· izjava, s katero dovoljuje obdelavo in uporabo svojih osebnih podatkov, vendar izključno z namenom in v zenzic s postopkom imenovanja (priloga 2 tega javnega povabila);
· soglasje za imenovanje za člana strokovne komisije (priloga 3 tega javnega povabila).

Ministrica za kulturo bo pri imenovanju strokovnih komisij upoštevala strokovnost in nepristranskost, geografsko razpršenost delovanja kandidatov, uravnoteženo zastopanost po spolih in starosti ter skupen nabor strokovnih znanj in izkušenj iz različnih zvrsti obravnavanega področja, delovnih in organizacijskih oblik delovanja.

Člani komisije so upravičeni do plačila za svoje delo, znesek plačila je odvisen od števila sej, števila in zahtevnosti obravnavanih vlog oz. zadev ter drugih dejavnikov, ki vplivajo na način in obseg dela.

Število, sestavo, trajanje mandata, naloge, način dela in financiranje strokovnih komisij natančneje določa Pravilnik o strokovnih komisijah (Uradni list RS, št. 125/22, 106/24 in 1639/26), (https://pisrs.si/pregledPredpisa?id=PRAV14791). 

V postopku javnega povabila ni možnosti vlaganja pravnih sredstev. Po imenovanju bodo imena in priimki članov stalnih strokovnih komisij objavljeni na spletnih straneh Ministrstva za kulturo.

Kontaktne osebe za dodatna pojasnila v času uradnih ur Ministrstva za kulturo: 
za področje direktorata za ustvarjalnost: Katja Jančič, tel. 3005801, el. pošta: katja.jancic@gov.si;
za področje direktorata za kulturno dediščino: Irena Lačen Benedičič, tel. 4007974, el. pošta: Irena.Lacen-Benedicic@gov.si;
za področje direktorata za medije: Irena Ostrouška, tel. 3695978, el. pošta: irena.ostrouska@gov.si;
za področje sekretariata: Andraž Tušek, tel. 3695989, el. pošta: andraz.tusek@gov.si.

Kandidat pošlje prijavo z vsemi navedenimi prilogami v zaprti ovojnici z označbo: “Prijava za članstvo v stalni strokovni komisiji – št. 012-33/2026-3340” s pripisom enega ali več od zgoraj navedenih področij, za katero se prijavlja, na naslov: Ministrstvo za kulturo, Maistrova 10, 1000 Ljubljana, do vključno 30.10.2026. Za pisno obliko prijave se šteje tudi elektronska oblika, poslana na elektronski naslov: gp.mk@gov.si, pri čemer veljavnost prijave ni pogojena z elektronskim podpisom. Ob prijavi po elektronski pošti naj kandidat označbo navede v vrstici »Zadeva«.

